
Deficitul guvernamental în Uniunea Europeană a crescut uşor anul trecut, de la 
3,4% din PIB în 2022, până la 3,5% din PIB în 2023, iar România se numără printre 
țările membre cu cel mai ridicat deficit guvernamental, potrivit cifrelor publicate 
luni de Eurostat. 


Astfel, majoritatea statelor membre au raportat un deficit guvernamental în 2023, cu 
excepţia Ciprului, Danemarcei (ambele cu surplus de 3,1%), Irlandei (1,7%) şi 


Portugaliei (1,2%). Cele mai mari deficite guvernamentale au fost înregistrate în Italia 
(minus 7,4%), Ungaria (minus 6,7%) şi România (minus 6,6%). În plus, 11 state 
membre au înregistrat în 2023 deficite guvernamentale mai mari de 3% din PIB. 


În cazul României, datele Eurostat arată că deficitul guvernamental a crescut de la o 
valoare de 88,628 miliarde de lei în 2022 (6,3% din PIB) la 106,568 miliarde de lei 
(6,6% din PIB) în 2023. Aceasta, în condiţiile în care cheltuielile guvernamentale au 
crescut de la 40% din PIB în 2022 la 40,2% din PIB anul trecut, iar veniturile au scăzut 
de la 33,7% din PIB la 33,6% din PIB 


Tot luni, Eurostat a publicat şi datele privind datoria guvernamentală. Conform 
acestor date, la finele trimestrului patru din 2023, ponderea datoriei guvernamentale 
în PIB în Uniunea Europeană se situa la 81,7%, de la un nivel de 83,4% în ultimul 
trimestru din 2022. 


Ţările membre cele mai îndatorate sunt Grecia (161,9%), Italia (137,7%), Franţa 
(110,6%), Spania (107,7%) şi Belgia (105,2%), la polul opus, cel mai scăzut raport 
datorie-PIB înregistrându-se în Estonia (19,6%), Bulgaria (23,1%), Luxemburg (25,7%) 
şi Danemarca (29,3%). 


România avea la finele trimestrului patru din 2023 un raport datorie-PIB de 48,8%, 
unul dintre cele mai scăzute din Uniunea Europeană. În cifre absolute, datoria 
guvernamentală a României se situa la finele anului trecut la 783,5 miliarde de lei 
(48,8% din PIB), în creştere de la 665,4 miliarde lei la finele lui 2022 (47,5% din PIB). 


Comparativ cu trimestrul patru 2022, nouă state membre au înregistrat o creştere a 
raportului datorie-PIB la finele trimestrului patru 2023, în timp ce în 18 state membre 
acest raport a scăzut. Cele mai mari creşteri au fost înregistrate în Finlanda (2,3 
puncte procentuale), Letonia (1,8 puncte procentuale) şi România (1,3 puncte 
procentuale). 


În cazul României, datele publicate la începutul anului de Ministerul Finanţelor arată 
că execuţia bugetului general consolidat pe anul 2023 s-a încheiat cu un deficit de 
89,90 miliarde de lei, respectiv 5,68% din PIB, în scădere de la 5,76% cât a 
reprezentat soldul negativ al anului 2022.Veniturile totale au însumat 521,45 miliarde 
de lei anul trecut, în creştere cu 13,3% de la an la an, pe fondul încasărilor din 
fonduri europene, impozitul pe salarii şi venit şi contribuţii de asigurări. Cheltuielile 


bugetului general consolidat în sumă de 611,35 miliarde de lei au crescut în termeni 
nominali cu 13% comparativ cu anul precedent, menţinându-şi ponderea la nivelul 
de 38,6% din PIB. 

